
RAPORT  COMUN
asupra propunerii legislative pentru completarea Legii nr.329/2009 privind reorganizarea unor autorităţi şi instituţii publice, raţionalizarea cheltuielilor publice, susţinerea mediului de afaceri şi respectarea acordurilor-cadru cu Comisia Europeană şi Fondul Monetar Internaţional
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială şi Comisia pentru buget, finanţe şi bănci, au fost sesizate, prin adresa nr. Plx 476 din 14 septembrie 2010, cu dezbaterea pe fond a propunerii legislative pentru completarea Legii nr.329/2009 privind reorganizarea unor autorităţi şi instituţii publice, raţionalizarea cheltuielilor publice, susţinerea mediului de afaceri şi respectarea acordurilor-cadru cu Comisia Europeană şi Fondul Monetar Internaţional.
La întocmirea prezentului raport, în conformitate cu art.97 din Regulamentul Camerei Deputaţilor, Comisiile au avut în vedere: 

· avizul favorabil al Consiliului Legislativ (nr.225/12.03.2010)

· avizul negativ al Consiliului Economic şi Social (nr.455/01.03.2010)

· avizul negativ al Comisiei juridice, de disciplină şi imunităţi (nr.31/781/28.09.2010)

· avizul negativ al Comisiei pentru egalitatea de şanse pentru femei şi bărbaţi (nr.37/711/29.09.2010)

· punctul de vedere negativ al Guvernului (nr.1245/10.05.2010).

Propunerea legislativă are ca obiect de reglementare completarea art.17 din Legea nr.329/2009 cu un nou alineat, prin care se instituie o excepţie, pentru asistenţii personali ai membrilor de familie de la obligaţia de a opta între suspendarea plăţii pensiei şi încetarea raporturilor de muncă, în cazul cumulului pensiei cu salariul.
Comisiile propun Plenului Camerei Deputaţilor respingerea iniţiativei legislative întrucât prin aplicarea ei s-ar crea discriminare între categoriile de beneficiari ai dreptului la pensie, în funcţie de tipul de activitate prin care realizează şi venituri salariale.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

Comisiile au dezbătut propunerea legislativă în şedinţa comună din 28 septembrie 2010. 

La lucrări au fost prezenţi 50 de deputaţi din totalul de 57 membri ai celor două comisii.
Raportul comisiilor a fost adoptat cu majoritate de voturi (18 voturi împotrivă).

La dezbaterea propunerii legislative în şedinţa comună din 28 septembrie 2010 au participat, în conformitate cu prevederile art.55 din Regulamentul Camerei Deputaţilor:

· d-l Nicolae Ivăşchescu – Secretar de Stat, Ministerul Muncii, Familiei şi Protecţiei Sociale 

· d-na Georgeta Jugănaru – director, Ministerul Muncii, Familiei şi Protecţiei Sociale
· d-na Georgeta Toma – şef serviciu, Ministerul Finanţelor Publice.
Propunerea legislativă a fost respinsă de Senat în şedinţa din 6 septembrie 2010.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.
În cursul dezbaterilor a fost formulat un amendament, redat în anexa la prezentul raport.
	PREŞEDINTE,

Victor Paul DOBRE
	PREŞEDINTE,

Viorel ŞTEFAN

	SECRETAR,

Adrian SOLOMON
	SECRETAR,

Iuliu NOSA


	Şef serviciu,

Consilier parlamentar Elena Mesaroş


	
	Şef serviciu,

Consilier parlamentar Gica Roşu

Consilier parlamentar Mariana Bărdiţă

Expert parlamentar Vasilica Popa


ANEXĂ
	Nr. crt.
	Text iniţial
	Text propus de Comisie

(autorul amendamentului)
	Motivarea

amendamentelor propuse

	1. 
	La articolul 17 se introduce un nou alineat, alin.(3) care va avea următorul cuprins:

„(3) Sunt exceptaţi beneficiarii dreptului la pensie aparţinând atât sistemului public de pensii, cât şi sistemelor neintegrate sistemului public care realizează venituri salariale sau, după caz, asimilate salariilor, potrivit legii, realizate din exercitarea unei activităţi pe bază de contract individual de muncă în funcţia de asistent personal al unui membru de familie, chiar dacă venitul astfel realizat depăşeşte nivelul salariului mediu brut pe economie utilizat la fundamentarea bugetului asigurărilor sociale de stat şi aprobat prin legea bugetului asigurărilor sociale de stat.”


	Domnul deputat Ioan Cindrea şi doamna deputat Aura Vasile propun reformularea textului după cum urmează:

„(3) Prevederile alin.(1) şi (2) nu se aplică beneficiarilor dreptului la pensie aparţinând atât sistemului public de pensii, cât şi sistemelor neintegrate sistemului public care realizează venituri salariale sau, după caz, asimilate salariilor, potrivit legii, din exercitarea unei activităţi pe bază de contract individual de muncă în funcţia de asistent personal al unui membru de familie, chiar dacă cuantumul pensiei depăşeşte nivelul salariului mediu brut pe economie utilizat la fundamentarea bugetului asigurărilor sociale de stat şi aprobat prin legea bugetului asigurărilor sociale de stat.”


	Pentru claritatea textului.

Pentru corectitudinea textului şi corelare cu prevederile textelor la care se face trimitere.

